Război în Ucraina. Summitul de pace va avea loc în 15 şi 16 iunie în Elveţia. Vestea a fost confirmată de Volodimir Zelenski. Rusia nu a fost invitată în această etapă la negocieri, potrivit observatornews.ro.
Guvernul elveţian a anunţat joi că, în această etapă Rusia nu se numără printre cele 160 de delegaţii invitate la negocierile care urmează să aibă loc în Elveţia la jumătatea lunii iunie şi care au ca scop obţinerea păcii în războiul dintre Moscova şi Kiev, informează Reuters.
“Elveţia este convinsă că Rusia trebuie implicată în acest proces. Un proces de pace fără Rusia nu este posibil”, a declarat guvernul elveţian într-un comunicat.
Guvernul elveţian a insistat că a arătat întotdeauna deschidere faţă de invitarea Rusiei, dar a remarcat că Moscova a subliniat în mod repetat că nu are niciun interes să participe. Oficialii ruşi au făcut referire la adoptarea de către Elveţia a sancţiunilor UE împotriva Moscovei din cauza invaziei Ucrainei şi au susţinut că, prin urmare, Elveţiei îi lipseşte credibilitatea ca mediator neutru.
Elveţia a anunţat în ianuarie că va găzdui un summit de pace la cererea preşedintelui ucrainean Volodimir Zelenski. Delegaţiile invitate includ membri ai grupurilor G7, G20, BRICS, UE, organizaţii internaţionale şi doi reprezentanţi religioşi, a explicat guvernul elveţian.
Executivul de la Berna a reiterat că doreşte să creeze un cadru pentru realizarea unei păci durabile în Ucraina, precum şi o foaie de parcurs pentru participarea Rusiei la procesul de pace. Discuţiile vor avea loc în perioada 15-16 iunie în staţiunea Burgenstock din cantonul Nidwalden, la periferia oraşului Lucerna.
Condiţiile de pace ale lui Zelenski
La summitul din Burgenstock, Elveţia, Volodimir Zelenski va promova aşa-numita Formulă a Păcii prin care cere retragerea trupelor ruse de pe întreg teritoriul Ucrainei, potrivit EFE. “Şefi de stat şi de guvern de pe toate continentele sunt invitaţi şi sperăm că vor participa”, a declarat Zelenski, care şi-a exprimat speranţa că summitul “va servi drept platformă pentru a vorbi despre cum poate fi realizată o pace justă şi durabilă pentru Ucraina”, potrivit principiilor dreptului internaţional.
Formula ucraineană pentru pace propune, printre alte obiective, restabilirea securităţii nucleare, alimentare şi energetice, eliberarea tuturor prizonierilor de război şi a civililor deţinuţi, restabilirea integrităţii teritoriale a Ucrainei prin retragerea trupelor ruse.
Ucraina vrea să atragă ţări din Africa, Asia şi America Latină
Zelenski urmăreşte ca un număr cât mai mare de ţări să susţină acest document, în întregime sau în unele dintre punctele sale, pentru a creşte presiunea asupra Rusiei, cu scopul de a pune capăt ocupaţiei militare asupra Ucrainei şi agresiunii ruse împotriva ţării sale. Ucraina a făcut o prioritate din atragerea la summit al unui număr mare de ţări din Africa, Asia şi America Latină.
“Sunt sigur că toate naţiunile iubitoare de pace din lume sunt interesate să participe la summit, pentru că relevanţa acestuia depăşeşte Ucraina”, a scris Zelenski joi pe reţelele sale de socializare.
Kievul a refuzat ca Rusia să fie invitată la summitul din Elveţia, de la care speră să transmită un mesaj puternic de respingere a încălcării legalităţii internaţionale pe care Moscova o comite în Ucraina şi totodată ca un astfel de mesaj să influenţeze Kremlinul.